Sektor Poreske policije u vezi sa "fantomskom firom" i tim slučajem, "u decembru 2010, u vreme vlasti DS-a, pozvala Andreja Vučića, koji je tada kao građanin dao izjavu da sa tom firmom nije povezan", ispričao je Marko Marinković u emisiji Teška reč na TV Pink, preneo je Tanjug.

"Nakon toga, operativnim aktivnostima, sprovedenom istragom i proverom poslovanja firme, utvrđeno je da je navedena firma osnovana lažnom ličnom kartom. Na osnovu poređenja sa pravom ličnom kartom Andreja Vučića, ustanovljeno je da je u pitanju falsifikat - fotografija nije identična, pečat MUP-a, potpis, broj lične karte i prijava prebivališta", rekao je Marinković.

On je objasnio da se radi o falsifikatu na starom obrazcu lične karte i da je u pitanju fantomsko preduzeće koje je ciljano osnovano radi zloupotrebe u privrednom poslovanju.

Firma je registrovana u Agenciji za privredne registre (APR), a služila je kao "protočni bojler" za druge firme odakle je izvlačen novac za nelegalnu privrednu aktivnost, naveo je zamenik direktora Poreske uprave.

Pošto je ta firma kroz provere u APR-u "iskočila", počela je istraga u okviru koje je i Andrej Vučić kao građanin dao izjavu da ni na koji način nije povezan sa njom, o čemu postoji i službena beleška, naveo je on.

Poreska policija je nekoliko meseci kasnije, u februaru 2011, sačinila službenu belešku da se ta firma "zbog falsifikata ne može dovesti u vezu sa Andrejem Vučićem, jer je osnovana posredstvom lažne lične karte", rekao je Marinković.

On je naglasio da ko stoji iza te firme "nije u nadležnosti Poreske uprave", da o tome nema saznanja i da je to posao za policiju.